Előterjesztés
Tárgy: A Szekszárdi Tankerületi Központtal kötendő vagyonkezelési szerződés jóváhagyása

Tisztelt Képviselő-testület!
2025. szeptember 1. napjától a tengelici általános iskola a Szekszárdi Tankerületi Központ által fenntartott Szekszárdi Dienes Valéria Általános Iskola Tagintézménye lett.
A nemzeti köznevelésről szóló 2011. évi CXC. törvény 74.§ (4) bekezdése kimondja: 
„A tankerületi központ által fenntartott köznevelési intézmény feladatainak ellátását szolgáló, települési önkormányzati tulajdonú ingatlan és ingó vagyonra vonatkozóan a tankerületi központot ingyenes vagyonkezelői jog illeti meg mindaddig, amíg a köznevelési közfeladat a tankerületi központ részéről történő ellátása az adott ingatlanban meg nem szűnik.”
A 2025. október havi képviselő-testületi ülésen döntött úgy a testület, hogy az önkormányzat vagyonkezelési szerződést köt a Szekszárdi Tankerületi Központtal. A szerződés aláírásra került, viszont 2026. januárjában a földhivatal arról értesítette a tankerületet, hogy a földhivatali nyilvántartásba a vagyonkezelést nem jegyzik be, mivel jogszabályi változást követően csak érvényes záradékkal ellátott változási vázrajz alapján tehetik ezt meg. Ezt követően egyeztetésekre került sor mind a tankerülettel, mind a földhivatallal. Ennek eredményeként a tankerületi központ előkészítette a módosított vagyonkezelési szerződést. Ebben módosult az átadásra kerülő m2 és a m2-re jutó tulajdoni hányad is. Aminek megfelelően a 292/1 hrsz-ú, 
9236 m2 összterületű, természetben a Petőfi u.2. szám alatt található ingatlanból 8688,4 m2 alapterület és az annak megfelelő 9471/10000 tulajdoni hányad kerül vagyonkezelésbe. Mivel a vázrajz elkészítése nehézségekbe ütközik, a földhivatal az alaprajz alapján is bejegyezné a vagyonkezelési szerződést az ingatlannyilvántartásba.
A vagyonkezelési szerződés mellékletei tartalmazzák egyrészt a vagyonkezelésbe adott ingatlant és tárgyi eszközöket, valamint a működési költségek megosztásának alapjául szolgáló ingatlanrészeket.
Az önkormányzat vagyonáról és a vagyongazdálkodás szabályairól szóló 21/2012.(XII.15.) önkormányzati rendelet 5.§ (1) bekezdése alapján a képviselő-testület az Önkormányzat tulajdonában lévő nemzeti vagyonra a Magyarország helyi önkormányzatairól szóló 2011. évi CLXXXIX. törvény 109. §-a és az Nvtv. rendelkezései szerint, az ott meghatározott szervekkel, az önkormányzati közfeladat átadásához kapcsolódva vagyonkezelői jogot létesíthet.

Kérem a Tisztelt Képviselő-testület, hogy az előterjesztést vitassa meg és a vagyonkezelői szerződést, valamint a határozati javaslatot fogadja el.
Tengelic 2026. október 16.
                                                                             Gáncs István
                                                                             polgármester








Határozati javaslat
Szekszárdi Tankerületi Központtal vagyonkezelői szerződés megkötéséről

1. Tengelic Község Önkormányzata Képviselő-testülete a nemzeti köznevelésről szóló 2011. évi CXC. törvény 74.§ (4) bekezdése alapján úgy dönt, hogy a Szekszárdi Tankerületi Központtal (székhely: 7100. Szekszárd, Arany János u.23-25.; képviseli: Gerzsei Péter tankerületi igazgató) vagyonkezelési szerződést köt a jelen előterjesztés mellékletét képező vagyonkezelési szerződésben foglalt vagyonelemekre vonatkozóan.

2. A képviselő-testület felhatalmazza a polgármestert a vagyonkezelési szerződés aláírására.

3. A képviselő-testület a vagyonkezelési szerződés elfogadásával kapcsolatos 110/2025. (X.29.) számú Képviselő-testületi határozatát hatályon kívül helyezi.


Határidő: Azonnal
Felelős: polgármester
